Demy

Η Δήμητρα Παπαδέα (γενν. 21 Αυγούστου 1991, Αθήνα), ευρύτερα γνωστή ως Demy, είναι Ελληνίδα τραγουδίστρια. Από την αρχή της καριέρας της, έχει συγκεντρώσει 30 υποψηφιότητες για τα ετήσια Mad Video Music Awards. Έχει έως τώρα επιτυχώς κερδίσει συνολικά 11 βραβεία MAD VMA ενώ επιπλέον έχει βρεθεί υποψήφια και έχει κερδίσει στα Mad VMA Cyprus (Βραβεία Κύπρου) καθώς επίσης και στα MTV Europe Music Awards (Ευρωπαϊκά Βραβεία) στην κατηγορία Best Greek Act (Καλύτερη Ελληνική Δράση). Στο τραγούδι "Fallin'" στο οποίο συνεργάζεται με τους Playmen, της έχει απονεμηθεί χρυσός δίσκος. Ο πρώτος της προσωπικός δίσκος, #1 έγινε πλατινένιος. Το 2014 κυκλοφόρησε ο δεύτερος δίσκος της με τίτλο Ρόδινο όνειρο, ο οποίος έγινε τελικά χρυσός. Εκπροσώπησε την Ελλάδα στην Eurovision 2017 με το τραγούδι "This is love", κατακτώντας την 19η θέση με 77 βαθμούς στον τελικό του διαγωνισμού.

 Η Demy ξεκίνησε τη μουσική της καριέρα, όταν η δισκογραφική εταιρία Panik την ανακάλυψε στο YouTube. Εμφανίστηκε για πρώτη φορά στο τραγούδι του Μηδενιστή «Μια ζωγραφιά» το οποίο είχε μεγάλη επιτυχία σε Ελλάδα και Κύπρο. Το τραγούδι αυτό κέρδισε 2 βραβεία MAD, το ένα για το καλύτερο βίντεο κλιπ Hip Hop/Urban και το άλλο για το Ντουέτο της Χρονιάς. Το τραγούδι της «Πόσες χιλιάδες καλοκαίρια» κυκλοφόρησε τον Ιούνιο του 2012 και γρήγορα πήρε την πρώτη θέση στα ελληνικά τσαρτ. Επίσης, την ίδια χρονιά, συνεργάστηκε με τους Playmen στο τραγούδι "Fallin". Το καλοκαίρι του 2012 περιόδευσε σε Ελλάδα, Κύπρο και Ρωσία. Στις 28 Ιουλίου, 2012, η Demy εμφανίστηκε μαζί με τους Playmen, στο μουσικό φεστιβάλ Europa Plus στη Μόσχα. Το τραγούδι είχε γίνει πολύ γνωστό στη Ρωσία, και έφτασε στο νούμερο 1 στο Europa Plus Chart. Στις 22 Οκτωβρίου 2012, κυκλοφόρησε το νέο της τραγούδι, «Η ζωή». Το πρώτο ολοκληρωμένο άλμπουμ της Demy, #1 κυκλοφόρησε στα τέλη του 2012 και έγινε πλατινένιο. Τον Μάιο του 2013 συμμετείχε στο The Sun του Alex Leon, το οποίο κέρδισε 2 βραβεία MAD. Τον Μάρτιο του 2014 η Demy συνεργάστηκε με τους Playmen για το ταγούδι "Nothing better". Το βίντεο κλιπ σκηνοθέτησε ο Γιάννης Παπαδάκος και κυκλοφόρησε από την Panik. Τον Μάιο του 2014, κυκλοφόρησε το «Όσο ο κόσμος θα έχει εσένα», μαζί με τον Έλληνα ράπερ Mike. Το τραγούδι κέρδισε 1 βραβείο στα MAD 2015, αυτό για το καλύτερο ντούετο της χρονιάς. Στις 22 Δεκεμβρίου κυκλοφόρησε το δεύτερο ολοκληρωμένο της άλμπουμ, Ρόδινο όνειρο, το οποίο περιελάμβανε 15 τραγούδια. Το 2015 ήταν μέλος της κριτικής επιτροπής του The Music School, το οποίο προβλήθηκε στο Mega. Κατά τη διάρκεια του καλοκαιριού η Demy συμμετείχε σε ένα ακόμα μιούζικαλ πρωταγωνιστώντας στη Μελωδία της Ευτυχίας, το οποίο και κατά τη διάρκεια της περιοδείας του έκοψε μεγάλο αριθμό εισιτηρίων. Στις 10 Μαΐου κυκλοφόρησε το επίσημο σάουντρακ της ελληνικής ταινίας δράσης Short Fuse, με τίτλο Κάτι πήγε στραβά για την εκτέλεση του οποίου συνεργάστηκαν η Demy, ο DiGi και οι RadioAct. Η Demy επιλέχθηκε από την ΕΡΤ ως εκπρόσωπος της Ελλάδας στον 62ο Διαγωνισμό Τραγουδιού της Eurovision που διεξήχθη στις 9, 11 και 13 Μαΐου στο Κίεβο της Ουκρανίας. Μαζί της ήταν ο παραγωγός Δημήτρης Κοντόπουλος και ο χορογράφος Φωκάς Ευαγγελινός. Το τελικό τραγούδι με το οποίο έλαβε μέρος η ίδια στο διαγωνισμό, επιλέχθηκε από μια ειδική εκπομπή την οποία ετοίμασε η ΕΡΤ και στην οποία παρουσιάστηκαν τα τρία υποψήφια τραγούδια τα οποία ονομάζονται: "When the morning comes around", "This is Love", "Angels". Τους στίχους έχουν γράψει η Ρώμη Παπαδέα και ο John Ballard. Το αποτέλεσμα κρίθηκε από το κοινό (τηλεοπτικό και διαδικτυακό) μαζί με εννέα κριτικές επιτροπές από εκπροσώπους συλλόγων της ομογένειας, οι οποίοι ψήφισαν με γραπτό μήνυμα (SMS) ή μέσω κλήσης από σταθερό τηλέφωνο. Το τραγούδι που συγκέντρωσε το 70% των ψήφων και με το οποίο εκπροσωπήθηκε η χώρα στο διαγωνισμό ήταν το "This is Love", το οποίο προκρίθηκε στον τελικό όπου και κατατάχθηκε 19ο με 77 βαθμούς, 29 βαθμούς από televote και 48 από κριτικές επιτροπές. Τον Ιούλιο της ίδιας χρονιάς, παρουσίασε μέσω των ΜVMA το νέο της τραγούδι "Μ' εκδικείσαι". Τον Οκτώβριο του 2017 κυκλοφόρησε το νέο της τραγούδι, με τίτλο Στον αέρα το οποίο είναι το σάουντρακ της ταινίας του Νίκου Περάκη Success Story.